*Приложение ТЕРЕС-ПД*

**Таблица на единичните разходи и еднократните суми по процедура**

**BG05SFPR001-3.004**

**„Подкрепа за развитие на проектна докторантура“**

1. **Общи положения**

При изпълнението на допустимите преки дейности по процедура BG05SFPR001-3.004 „Подкрепа за развитие на проектна докторантура“ се прилагат единични разходи, които са обосновани, определени и прилагани през предходния програмен период, както е посочено в раздел 1 на Приложение ТЕРЕС-ПО (*Таблица на единичните разходи и еднократните суми, които може да се прилагат за процедури, финансирани от Програма „Образование“ през програмния период 2021-2027 г.*). За част от финансираните дейности са определени нови единични разходи, които са описани и обосновани в настоящия документ.

Единични разходи се прилагат при изпълнението на всички допустими преки дейности:

**Дейност 1.** Подкрепа за създаване и развитие на докторантски училища/школи, насочени към конкретни нужди на работодатели/пазара на труда;

**Дейност 2.** Подкрепа за проектна докторантура, насочена към подпомагане на професионалното развитие на докторанти за провеждане на докторантури, пряко свързани с актуални потребности на конкретни икономически сектори, бизнеси и работодатели, публични институции, НПО и научни организации;

**Дейност 3.** Повишаване на капацитета и уменията на академичния състав

Допустимите разходи за тези дейности се определят чрез прилагане на таблица на единичните разходи и еднократни суми в съответствие с член 53, параграф 1, буква б) и в) от Регламент (ЕС) 1060/2021 г. (съответно чл. 55, ал. 1, т. 2-3 от ЗУСЕФСУ).

Изчисленията на единичните разходи се извършат в съответствие с член 53, параграф 3, буква а) от Регламент (ЕС) 1060/2021, т.е. чрез прилагане на **коректен, справедлив и проверим метод на изчисление**. За база на изчисленията се използват статистически данни или друга обективна информация, обобщаваща изпълнението на сходни процедури за програмен период 2014-2020 г., както и прилагането на обичайните практики за осчетоводяване на разходите на отделните бенефициенти.

В съответствие с правилата за прилагането на съответните единични разходи, еднократни суми и единни ставки, прилагани в други политики на Съюза за подобен вид операция (член 53, параграф 3, буква в) от Регламент (ЕС) 1060/2021), за разходите за мобилности се прилагат единичните разходи от програма Еразъм+.

Отчитайки, че настоящата процедура ще стартира през академичната 2024/2025 г. и е с продължителност от 5 години, е необходимо да се разпише и процедура за периодично актуализиране на прилаганите единични разходи.

**2. Определяне на единичен разход за възнаграждение на докторантите**

Докторантите, които получават подкрепа по процедурата са такива, които се обучават в редовна форма по реда на чл. 21, ал. 7 от Закона за висшето образование (ЗВО) и към момента на стартиране на проекта не са зачислени в докторантура при кандидата/партньора – висше училище/научна организация. Изборът на докторанти се провежда въз основа на публична покана към заинтересованите страни и на обективни критерии за избор, които осигуряват възможност за фокус на подкрепата към докторантури, обосновани чрез съществуващата заетост на докторанта и бъдещото му кариерно развитие при съответния работодател или през конкретна потребност за развитие на научноизследователския потенциал в конкретен регион.

Съгласно чл. 8, ал. 1 и ал. 2 от Закона за развитие на академичния състав в Република България обучението на докторанти по чл. 21, ал. 7 от ЗВО е с продължителност до 5 години и се осъществява при условията и по реда на ЗВО и правилника на съответното висше училище или научна организация. Оптималната продължителност на обучението по чл. 21, ал. 7 от ЗВО от момента на зачисляване до защитата на дисертацията е 3 години.

Съгласно Условията за кандидатстване при проектната докторантура се провежда обучение на докторанти, пряко насочено към конкретна потребност за развитие на научноизследователския потенциал в конкретен регион, като докторантурата е насочена към насърчаване на по-ефективното сътрудничество между бизнеса и науката и към повишаване нивото на практическата приложимост на докторските програми.

Научноизследователската дейност на докторанта в рамките на срока на обучение за придобиване на ОНС „доктор“ може да се провежда при кандидата/партньора висше училище/научна организация, или в асоциирания партньор научноизследователски център, в т.ч. център за върхови постижения/център за компетентност, финансиран по Оперативна програма „Наука и образование за интелигентен растеж“ 2014-2020 г., бизнес организация, НПО или публична организация/институция, съобразно спецификата на конкретната докторантура, като материално-техническата база на съответната организация се използва безвъзмездно от докторанта. Ангажиментът за осигуряване на материално-техническата база, в която докторантът ще осъществява научноизследователската си дейност по учебен план, е на кандидата/партньора.

За да се гарантира пълноценно участие на докторанта в научноизследователската и иновационна дейност, докторантът сключва трудово правоотношение с обучаващата организация с минимална заетост от 4 часа на ден. След сключването на трудовия договор докторантът придобива качеството на изследовател R1 съгласно Европейската рамка за научноизследователски кариери (*European Framework for Research Careers*)[[1]](#footnote-1). Като се отчете обичайното разпределение на учебния план на докторанта (засилено обучение и изпити през първата година; постепенно увеличаване на научноизследователската и преподавателска дейност през втората и третата година), може да се очаква, че трудовата ангажираност на докторанта за провеждане на НИРД ще се увеличава с постепенното повишаване на квалификацията на докторанта.

При определяне на единичния разход за месечно възнаграждение на докторанта ще се вземе предвид средна **трудова заетост на докторанта от 6 часа на ден** за оптималния 3-годишен срок на докторантурата (например, заетост от 4 часа на ден за първата година, 6 часа на ден за втората година и 8 часа на ден за третата година). Обучаващата организация и докторантът може да определят друго разпределение на заетостта по трудовия договор в зависимост от спецификата на обучението в съответната докторска програма и възложените задължения по трудовия договор, като спазват следните задължителни условия:

- минималната заетост по трудовия договор да бъде поне 4 часа на ден;

- срокът на трудовия договор да обхваща периода от зачисляването на докторанта до защитата на дисертационния труд;

- да бъде посочена общата сума на дължимото възнаграждение за целия срок на договора (вкл. задължителните вноски за сметка на работодателя), която не може да бъде по-малка от приложимия единичен разход, както и етапите от изпълнението на проектната докторантура и дължимите суми при достигане на съответния етап.

Управляващият орган на Програма „Образование“ е Междинно звено по Програма „Научни изследвания, иновации и дигитализация за интелигентна трансформация“ и в изпълнение на своите правомощия е определил единичен разход за месечно възнаграждение на изследователи R1 (Учен без ОНС "доктор" или докторант), които работят на трудово правоотношение в центровете за върхови постижения или центровете за компетентност по процедура BG16RFPR002-1.003 „Устойчиво развитие на Центрове за върхови постижения и Центрове за компетентност, в т.ч. и на конкретни инфраструктури или техни обединения от НПКНИ“. За да се осигури равно третиране на докторантите, които ще бъдат наети на трудов договор при изпълнението на проекти, финансирани от ПНИИДИТ или ПО, при двете програми следва да се прилага еднакъв подход за определяне на възнаграждението на докторантите, които са наети като изследователи R1.

По процедура BG16RFPR002-1.003 „Устойчиво развитие на Центрове за върхови постижения и Центрове за компетентност, в т.ч. и на конкретни инфраструктури или техни обединения от НПКНИ“ е обоснован и изчислен единичен разход за месечно възнаграждение на докторантите в размер на 2800 лв. при заетост от 8 часа на ден, като е разписан механизъм за периодично актуализиране на единичния разход въз основа на индекса на разходите за труд за България в област „Професионални дейности и научни изследвания“ съгласно номенклатурата, използвана от Националния статистически институт (НСИ) ([M] Professional, scientific and technical activities съгласно номенклатурата на Евростат), публикуван от НСИ или Евростат, като се очаква първото индексиране да бъде извършено през месец април 2024 г.

Тъй като процедура BG05SFPR001-3.004 „Подкрепа за развитие на проектна докторантура“ ще бъде обявена през 2024 г. и проектите реално ще започнат да се изпълняват през академичната 2024-2025 г., ще бъде извършена актуализация на единичния разход, прилаган по ПНИИДИТ, като се използват последните публикувани данни за индекса на разходите за труд през 2023 г.

На сайта на Евростат са налични данни за първото, второто и третото тримесечие на 2023 г., както следва[[2]](#footnote-2):

Професионални дейности и научни изследвания – 12,2 % (първо тримесечие), 13 % (второ тримесечие) и 13,8 % (трето тримесечие). Изчислява се среден индекс на разходите за труд за 2023 г. в размер на 13 % (средно аритметично от 12,2 %, 13 % и 13,8 %). Фактът, че не се отчитат данните за четвъртото тримесечие не нарушава коректността на изчислението, тъй като обикновено разходите за труд в края на годината са по-високи, поради изплащането на бонуси.

|  |  |
| --- | --- |
| **Единичен разход за месечно възнаграждение на докторант** | |
| Единичен разход за месечно възнаграждение на **изследовател R1** (ПНИИДИТ) - 8 часа на ден | 2 800 |
| Среден индекс на разходите за труд - първо и второ тримесечие на 2023 г. | 13,00% |
| **Актуализиран единичен разход за 1 месец** | **3 164** |
| **Единичен разход за 1 месец - *заетост 6 часа на ден*** | **2 373** |
| Брой месеци, финансирани от проекта | 36 |
| Общ разход за 36 месеца | 85 428 |
| **Единичен разход за целия срок на проектната докторантура** | **85 000** |

Определя се единичен разход за възнаграждение на докторант, който се обучава по докторска програма по чл. 21, ал. 7 от ЗВО, в размер на **85 000 лв. за целия срок на докторантурата.**

Обучаващата организация има задължението да изплаща месечно възнаграждение на докторанта съгласно подписания трудов договор (минимална заетост от 4 часа на ден), като общият разход за възнаграждения на докторанта (вкл. и задължителните вноски за сметка на работодателя) за целия период на докторантурата не трябва да бъде по-нисък от определения общ единичен разход в размер на 85 000 лв. (или друг актуализиран размер, определен от УО).

Възстановяването на общия единичен разход за възнаграждения за една проекта докторантура ще се осъществява на няколко етапа, които са обвързани с изпълнението на конкретни дейности (постигнати резултати) от висшето училище/научната организация и от докторанта, съобразно учебния му план, както следва:

• **Етап 1 – зачисляване на докторанта** – УО възстановява на ВУ/НО 30 % от единичния разход за възнаграждение на докторант;

*Доказателство за изпълнение на етап 1:* Заповед за зачисляване на докторанта съгласно чл. 11 от Правилника за прилагане на Закона за развитие на академичния състав (ЗРАС).

• **Етап 2 – взети всички кредити от докторанта по учебна дейност** (без кредитите за научноизследователска дейност и преподавателска дейност) от индивидуалния учебен план на докторанта – УО възстановява на ВУ/НО 25 % от единичния разход за възнаграждение на докторант;

*Доказателство за изпълнение на етап 2:* Предложение за атестация на докторанта след първата (или втората) академична година по реда на чл. 17 от Правилника за прилагане на ЗРАС, утвърдено от факултетния, съответно научния съвет.

• **Етап 3 – докторантът е публикувал поне една научна публикация,** съответстваща на относим към докторантите показател от група от показатели Г, който е посочен в таблица 2 за съответното професионално направление на Приложение към чл. 1а, ал. 1 от Правилника за прилагане на Закона за развитието на академичния състав в Република България, както и на индивидуалния учебен план на докторанта – УО възстановява на ВУ/НО 25 % от единичния разход за възнаграждение на докторант;

*Доказателство за изпълнение на етап 3:* Поне една научна публикация, съответстваща на относим към докторантите показател от група от показатели Г, който е посочен в таблица 2 за съответното професионално направление на Приложение към чл. 1а, ал. 1 от Правилника за прилагане на Закона за развитието на академичния състав в Република България, както и на индивидуалния учебен план на докторанта.

• **Етап 4 – успешна защита на дисертационен труд** от докторанта – УО възстановява на ВУ/НО 20 % от единичния разход за възнаграждение на докторант.

*Доказателство за изпълнение на етап 4:* Копие от диплома за придобита образователна и научна степен "доктор".

**Периодично актуализиране на единичните разходи**

При публикуването на нови данни от НСИ или Евростат (средна годишна промяна спрямо базовата година 2023) Управляващият орган може да извърши актуализация на горепосочените единични разходи като прилага формулите от файла *Актуализиране-ПД.xls*.

Първо се актуализира разходът за месечно възнаграждение, а след това чрез прилагането на актуализирания месечен разход се определя и общият единичен разход за възнаграждение на докторант.

Новите размери на единичните разходи се публикуват на сайта на УО и до бенефициента се изпраща съобщение през модул „Кореспонденция“ на ИСУН. Актуализираните единични разходи се прилагат за дейности, които са започнали след началото на новата академична година (или втория семестър).

За проектни докторантури, които са започнали преди актуализирането на единичния разход, актуализираният размер на единичния разход се използва за изчисляване на плащанията за следващите етапи (*например, за етап 1 и 2 е приложен единичен разход от 85 000 лв., който след това е актуализиран; съответно при достигане на етап 3 ще се изплати 25 % от актуализирания единичния разход за една проектна докторантура*).

**3. Финансиране чрез единна ставка на други преки и непреки разходи при изпълнението на проектите**

Съгласно чл. 56, параграф 1 от Регламент (ЕС) 2021/1060 към разходите за възнаграждения на зачислените докторанти се прилага единна ставка от 40 % и така се определят **другите допустими преки и непреки разходи** за изпълнение на проекта. Покриват се всички разходи, за които не са определени единични разходи в раздел 2 и раздел 4 от настоящия документ. Покриват се и непреките разходи, възникнали при изпълнението на проекта.

**4. Единични разходи за мобилност на докторанти и академичен състав**

Дейност 2 предвижда провеждането на мобилност на докторанти в чуждестранни организации с различна продължителност.

Дейност 3 е насочена към провеждане на обучения в страната и краткосрочна мобилност в чуждестранни ВУ/НО, които обучават докторанти, на представители на академичния състав на висшите училища/научните организации с оглед подобряване на уменията им за преподаване, вкл. по хоризонтални въпроси като Индустрия 5.0 и/или зеления преход и/или синия растеж и/или ИСИС, и повишаване качеството и приложимостта на предлаганите докторски програми и отварянето им за международно сътрудничество и участието в национални и международни образователни мрежи (вкл. „европейски университети“).

При изпълнението на ОПНОИР за участниците в мобилности са прилагани единичните разходи от програма Еразъм+, както е посочено в приложение ТЕРЕС-ПО (единични разходи 1.66-1.69 и 1.58-1.64). Същият подход ще бъде приложени и за определяне на единичните разходи за мобилност по процедура BG05SFPR001-3.004 „Подкрепа за развитие на проектна докторантура“.

Докторантите, които се обучават по реда на чл. 21, ал. 7 от ЗВО, имат сключен трудов договор с обучаващата организация и в съответствие с правилата на програма Еразъм+ за тях са приложими правилата, които се прилагат за персонала на висшето училище. Затова при краткосрочните мобилности на докторанти и представители на академичния състав ще се прилага едни и същи единични разходи.

При изпълнението на проекта се прилагат единичните разходи от програма Еразъм+[[3]](#footnote-3), както следва (съгласно актуалната Версия 1 (2024 г.): 28.11.2023[[4]](#footnote-4)):

**Единични разходи за пътуване:**

***Допустими разходи при стандартно пътуване***

*За разстояния между 10 и 99 км: 28 EUR х 1,95583 = 55 лв.*

*За разстояния между 100 и 499 км: 211 EUR х 1,95583 = 413 лв.*

*За разстояния между 500 и 1999 км: 309 EUR х 1,95583 = 604 лв.*

*За разстояния между 2000 и 2999 км: 395 EUR х 1,95583 = 773 лв.*

*За разстояния между 3000 и 3999 км: 580 EUR х 1,95583 = 1134 лв.*

*За разстояния между 4000 и 7999 км: 1188 EUR х 1,95583 =* *2324 лв.*

*За разстояния от 8000 км или повече: 1735 EUR х 1,95583 =* *3393 лв.*

***Допустими разходи при екологично пътуване[[5]](#footnote-5)***

*За разстояния между 10 и 99 км: 56 EUR х 1,95583 = 110 лв.*

*За разстояния между 100 и 499 км: 285 EUR х 1,95583 = 557 лв.*

*За разстояния между 500 и 1999 км: 417 EUR х 1,95583 = 816 лв.*

*За разстояния между 2000 и 2999 км: 535 EUR х 1,95583 = 1046 лв.*

*За разстояния между 3000 и 3999 км: 785 EUR х 1,95583 = 1535 лв.*

*За разстояния между 4000 и 7999 км: 1188 EUR х 1,95583 = 2324 лв.*

*За разстояния от 8000 км или повече: 1735 EUR х 1,95583 = 3393 лв.*

Единичният разход за пътуване се изчислява с помощта на поддържания от Европейската комисия калкулатор на разстояния[[6]](#footnote-6). В калкулатора се въвежда мястото на тръгване и мястото на пристигане. Под място на тръгване се разбира мястото, където се намира изпращащата организация, а под място на пристигане – мястото, където се намира приемащата организация. С единичния разход се покриват разходите за пътуване в двете посоки. Общото правило е, че на разстояние под 500 км участниците ще пътуват с транспортни средства с ниски емисии.

**Единични разходи за престой:**

**Индивидуална подкрепа за престой** – определя се въз основа на продължителността на престоя на участника в съответната държава (брой дни, умножено по съответния единичен разход за ден).

Броят на дните на престой се определя от периода на провеждане на съответната дейност, включително и един ден за пътуване преди обучението и един ден за пътуване след обучението, ако е необходимо.

Членове на персонала[[7]](#footnote-7), които изберат екологично пътуване, ще получат до четири дни допълнителна индивидуална подкрепа за покриване на дните за пътуване в двете посоки, ако е необходимо.

Прилагат се следните единични суми **при престой до 14 дни:**

**190 евро** на ден при престой в Австрия, Белгия, Дания, Франция, Германия, Финландия, Исландия, Ирландия, Италия, Лихтенщайн, Люксембург, Нидерландия, Норвегия, Швеция, Фарьорски острови, Швейцария, Обединено кралство, Съединени американски щати, Канада, Андора, Монако, Сан Марино, град държава Ватикан и трети държави, които не са асоциирани към програмата, от региони 1-11[[8]](#footnote-8).

**170 евро** на ден при престой в Кипър, Гърция, Малта, Португалия, Испания, Латвия, Словакия, Словения, Чехия, Естония.

**148 евро** на ден при престой в България, Хърватия, Унгария, Литва, Северна Македония, Полша, Румъния, Сърбия, Турция.

При престой повече от 14 дни, между 15-ия и 60-ия ден от изпълнението на дейността се прилага сума в размер на 70 % от горепосочените единични суми на ден.

Изчислената сума на индивидуалната подкрепа в евро се умножава по 1,95583 и получената сума в левове се закръглява до цяло число по общото аритметично правило.

**Периодично актуализиране на единичните разходи**

При публикуването на нова версия на Ръководството за програма Еразъм+ Управляващият орган може да извърши актуализация на горепосочените единични разходи за мобилности.

**7. Одитна следа**

**Одитна следа:**

• използваната методика за определяне на стойността на даден единичен разход или еднократна сума трябва да бъде документирана и съхранявана,

• в насоките за кандидатстване трябва да бъде ясно определена стандартната таблица за единичните разходи и еднократните суми и факторите, които трябва да бъдат изпълнени, за да бъде извършено плащането,

• доказателство за успешно приключило обучение (сертификат/удостоверение),

• ако има изискване целевата група да отговаря на определен профил, трябва да се проверява допустимостта на участниците.

**Прилагане на финансиране с единна ставка за другите преки и непреки разходи**

**Общ принцип:** специфични категории допустими разходи, които предварително ясно са определени, се изчисляват чрез прилагането на предварително фиксиран процент към една или няколко други категории допустими разходи.

При съпоставянето на системи за финансиране с единни ставки винаги трябва да се сравняват всички елементи на метода, а не само ставките:

*• категориите допустими разходи, на чиято база следва да се прилага ставката за изчисляване на допустимите суми*

*• самата единна ставка,*

*• категориите допустими разходи, изчислени с единната ставка,*

*• ако е уместно, категориите допустими разходи, за които единната ставка не се прилага и които не се изчисляват с единна ставка.*

**Одитна следа:**

|  |  |
| --- | --- |
| Категория допустими разходи, на чиято база следва да се прилага ставката за изчисляване на допустимите суми | **Единичен разход:**   * Възнаграждение на докторант за целия срок на проектната докторантура   Трябва да се гарантира, че в тези разходи не се включват никакви разходи за възнаграждения на екипа за управление на проекта (ръководител на проекта; счетоводител; координатор и т.н.). Няма двойно деклариране на една и съща позиция разход: като „базови“ разходи (изчислени въз основа на единични разходи) и като „изчислени“ разходи (включени в единната ставка). |
| Единна ставка от 40 %, приложена върху разходите за възнаграждения на докторантите, които се обучават по проекта докторантура | **Други преки и непреки разходи**  Покриват се преки разходи, възникнали при изпълнението на проекта, които не са разходи за възнаграждения или разходи за мобилност, както и необходимите непреки разходи. |
| Категория допустими разходи, за които не се прилага единна ставка | **Единични разходи:**   * Разходи за мобилности в чужбина на докторанти и представители на академичния състав |

**8. Приложение:**

*Таблици с изчислителни формули – файл Актуализиране-ПД.xls*

1. Комуникация на Европейската комисия (ЕК) „Към европейската рамка за кариерното развитие на научните изследователи“ от 21 юли 2011 г, <https://euraxess.ec.europa.eu/sites/default/files/policy_library/towards_a_european_framework_for_research_careers_final.pdf> [↑](#footnote-ref-1)
2. <https://ec.europa.eu/eurostat/databrowser/bookmark/7ddd45e7-7490-4d86-a232-e178c02a8ed3?lang=en> [↑](#footnote-ref-2)
3. Сумите се актуализират съгласно последната версия на Ръководството за програма Еразъм+. [↑](#footnote-ref-3)
4. Еразъм+. Ръководство за програмата. Версия 1 (2024 г.): 28.11.2023, стр. 78-89. <https://erasmus-plus.ec.europa.eu/sites/default/files/2023-11/2024-Erasmus%2BProgramme-Guide_BG.pdf> [↑](#footnote-ref-4)
5. Екологичното пътуване се определя като пътуване, през по-голямата част от което се използват транспортни средства с ниски емисии като автобус, влак или споделяне на автомобил. Erasmus+ Programme Guide, p. 431. [↑](#footnote-ref-5)
6. <https://ec.europa.eu/programmes/erasmus-plus/resources/distance-calculator_bg> [↑](#footnote-ref-6)
7. представители на академичния състав и докторанти, които се обучават по реда на чл. 21, ал. 7 от ЗВО. [↑](#footnote-ref-7)
8. Списъкът на държавите по региони е посочен на стр. 41-42 от Ръководството на програма Еразъм+. [↑](#footnote-ref-8)